Fotograaf se lewe glo op die spel | Netwerk24
Deur Werner Beukes 20 Desember 2019 21:26
“Ons wil nie nou in ’n woordetwis met enigeen betrokke raak nie, want Shiraaz se lewe is nog op die spel.”
So sê Shaaziya Brijlal, eksvrou van die Suid-Afrikaanse fotojoernalis Shiraaz Mohamed wat vandeesweek glo daarin kon slaag om na Turkye te vlug nadat hy in Januarie 2017 deur ’n gewapende groep in Sirië ontvoer en aangehou is.
Shiraaz, wat in die verlede vir nuusagentskappe op ’n vryskutbasis gewerk het, wou die impak van die oorlog op burgerlikes in Sirië dokumenteer. Hy het selfs van die foto’s wat hy geneem het voor sy ontvoering op sosiale media gedeel nadat hy hulp van ’n vrywilliger by Gift of the Givers gekry het om na Sirië te reis.
Shiraaz Mohamed.Foto: Verskaf
Shireen Mohamed, Shiraaz se ma, het dié organisasie Donderdag daarvan beskuldig dat hy “ongeverifieerde inligting” oor haar seun se “ontsnapping” aan joernaliste bekend gemaak het.
Brijlal, wat vroeër aan Netwerk24 bevestig het dat Shiraaz van sy ontvoerders kon wegkom, wou Vrydag nie “die proses” verder kompliseer deur enige uitlatings oor sy terugkeer na Suid-Afrika nie.
“Al wat ek kan sê, is dat verskeie partye hard agter die skerms werk om Shiraaz terug te bring. Ek dink dit is onverantwoordelik om wilde uitlatings te maak. Ons wil nie nou in ’n woordetwis met enigeen betrokke raak nie, want Shiraaz se lewe is nog op die spel. Hy sal self besluit of hy met enigiemand oor sy ontvoering en aanhouding wil praat,” sê Brijlal.
Volgens Imtiaz Sooliman, stigter van Gift of the Givers, sou dié organisasie nie valshede oor Shiraaz versprei nie. “Dit is nie ons bedoeling om enige valse inligting in die media te versprei nie. Die Suid-Afrikaanse regering het aan ons erken dat hulle in kontak is met die Turkse intelligensiediens oor die kwessie,” sê Sooliman.
Meer oor: Gift Of The Givers | Shiraaz Mohamed | Sirië | Turkye | Fotograaf
Gift of the Givers ‘stel g’n fotojoernalis se lewe in gevaar’
Fotojoernalis hopelik voor Kersfees terug in SA
Ontvoerde SA fotograaf glo nou vry